Προβλήματα αλλά και ευκαιρίες για επενδύσεις στην Ελλάδα
συνέντευξη με τον Πρόεδρο του Ελληνοαμερικανικού Επιχειρηματικού Επιμελητηρίου, Χρήστο Χρηστάκη
Με αφορμή την έκθεση επιχειρηματικότητας “Doing Business” που δημοσιεύτηκε την περασμένη εβδομάδα από την Παγκόσμια Τράπεζα και παρουσιάζει την Ελλάδα στην 109 θέση μεταξύ 183 οικονομιών, όσον αφορά πάντα το επενδυτικό περιβάλλον, η Ελληνική Υπηρεσία της ΦτΑ επικοινώνησε με Ελληνοαμερικανούς επιχειρηματίες προκειμένου να καταγράψει πρακτικά ποια προβλήματα αντιμετώπισαν όσοι προσπάθησαν να επενδύσουν στην Ελλάδα. Στα μέσα της δεκαετίας του ΄90 ο Χρήστος Χρηστάκης, πρόεδρος σήμερα του Ελληνοαμερικανικού Επιχειρηματικού Επιμελητηρίου, μαζί με μια ομάδα επενδυτών προσπάθησε να ξεκινήσει μια επιχείρηση παραγωγής φέτας στη Θεσσαλονίκη. Λίγους μήνες αργότερα οι Ελληνοαμερικανοί επιχειρηματίες επέστρεψαν άπραγοι στις ΗΠΑ. Τα βασικά προβλήματα που αντιμετώπισαν χωρίζονται σε τρεις κατηγορίες σύμφωνα με τον κύριο Χρηστάκη. Η πρώτη από αυτές αφορούσε την δυσπιστία των πολιτών σε μια ομάδα επενδυτών που ήρθε από το εξωτερικό να ξεκινήσει μια επιχείρηση στην Ελλάδα. «Μια μικρή μερίδα του κόσμου έδειξε μια αδιαφορία, ένα κόμπλεξ ανωτερότητας, μια δυσπιστία και μια γενικότερη αφέλεια σαν να μην πίστευαν ότι εμείς πήγαμε εκεί με σκοπό να επενδύσουμε. Αυτή ήταν μια από τις δυσκολίες που αντιμετωπίσαμε η οποία βέβαια ήταν μικρή και φυσικά δεν ήταν αυτό που σταμάτησε την δουλειά», επεσήμανε ο κ. Χρηστάκης. Το δεύτερο πρόβλημα είχε να κάνει με την έλλειψη οργάνωσης των αρμόδιων ελληνικών υπηρεσιών. «Οι δημόσιες υπηρεσίες και όσοι από τους αρμόδιους μιλήσαμε, π.χ. στην Κοζάνη, στις Σέρρες, στην Κομοτηνή, φάνηκαν ότι δεν ήταν προετοιμασμένοι και οργανωμένοι να μας βοηθήσουν. Μας υποσχέθηκαν ότι θα μας στείλουν αργότερα πληροφορίες που θα μπορούσαμε να χρησιμοποιήσουμε αλλά τελικά δεν είχαν τους αρμοδίους που να ξέρουν ακριβώς που να μας στείλουν και τι πληροφορίες να μας δώσουν», τόνισε ο Ελληνοαμερικανός επιχειρηματίας. Το τρίτο και σημαντικότερο πρόβλημα αφορούσε τους υψηλούς μισθούς των εργαζομένων, εκείνη την περίοδο στην Ελλάδα, καθώς επίσης και τις αυξημένες τιμές πρώτων υλών που τελικά έκριναν απαγορευτική την επένδυση. «Το τρίτο θέμα που ήταν το πιο σπουδαίο και δημιούργησε μεγάλα προβλήματα ήταν ότι τότε η Ελλάδα αναπτυσσόταν οικονομικά. Οι αμοιβές και οι μισθοί των ελλήνων αλλά και η τιμή του γάλακτος και άλλων εργατικών είχαν φτάσει σε ένα σημείο που δεν συνέφερε να γίνει αυτή η επένδυση στην Ελλάδα. Ήταν μάλιστα τέτοια η αύξηση που μας είπαν κάποιοι που ήξεραν από τέτοιου είδους επενδύσεις ότι θα ήταν πιο φθηνά για εμάς να κάνουμε την ίδια επιχείρηση στο Γουισκόνσιν στο κέντρο των ΗΠΑ παρά στην Ελλάδα», είπε ο κ. Χρηστάκης. Ιδιαίτερο ενδιαφέρον έχει η απάντηση του κυρίου Χρηστάκη όσον αφορά τα μηνύματα που έρχονται τώρα από την Ελλάδα για το ενδεχόμενο μιας επένδυσης εκεί. «Εξαρτάται ποιοι πιστεύουν σε πια κυβέρνηση, οι μεν λένε ναι, αλλά οι άλλοι που είναι με την προηγούμενη κυβέρνηση μας λένε πως είναι τα ίδια πράγματα με πριν. Φυσικά ο καιρός θα δείξει. Εγώ πιστεύω ότι πρέπει να αφήσουμε τα κομματικά και να πάμε σαν έλληνες πατριώτες να ψάξουμε για αυτές τις ευκαιρίες». Ωστόσο παρά τα προβλήματα που αναφέρονται, ο Χρήστος Χρηστάκης τονίζει ότι τα δεδομένα πιθανότατα έχουν αλλάξει και τόσο ο ίδιος όσο και άλλοι Ελληνοαμερικανοί θα ψάχνουν πάντα την ευκαιρία για μια επένδυση στην Ελλάδα. «Πιστεύω ότι πρέπει να το ξαναδούμε αυτό το θέμα τώρα γιατί ίσως έχουν αλλάξει λίγο τα πράγματα και κατά πάσα πιθανότητα θα ξανά ασχοληθούμε με τέτοιου είδους θέματα γιατί είναι καιρός και για εμάς να πάμε πάλι πίσω στη γενέτειρα να ψάξουμε για ευκαιρίες επενδύσεων που να βοηθήσουν και τους ελλαδίτες και εμάς τους ομογενείς» Τέλος, ο κύριος Χρηστάκης αναφέρθηκε στην Διεθνή Έκθεση «Ερμής Expo» που πραγματοποιείται κάθε χρόνο στο Νιου Τζέρσι και τόνισε ότι είναι μια πολύ καλή ευκαιρία για να γνωριστούν και να έρθουν σε επαφή ελληνοαμερικανοί επενδυτές με έλληνες επιχειρηματίες, και επεσήμανε ότι από την συγκεκριμένη έκθεση έχουν ξεκινήσει πολλές συνεργασίες που απέφεραν σημαντικά οφέλη και για τους έλληνες αλλά και για τους ελληνοαμερικανούς.